הוועדה המיוחדת לעניין הקרן לאזרחי ישראל, כנסת 24, פרוטוקול מספר 15, 2022-02-01 11:04

מוסי רז: בוקר טוב.

מוסי רז: היום יום שלישי ל' בשבט, 1 בפברואר 2022.

מוסי רז: אני פותח את ישיבת הוועדה, מעקב אחר התקדמות הפעולות להקמת הקרן לאזרחי ישראל.

מוסי רז: אנחנו מארחים כאן היום, חלקם בזום, לא כולם כאן פיזית אבל את חברי מועצת הקרן או לפחות חלקם, את המזכיר החדש של הקרן, בהצלחה, אמיר כצנלסון ולפחות שניים מחברי ועדת ההשקעות של הקרן, שאנחנו מאחלים לכולם בהצלחה.

מוסי רז: מה שהיינו רוצים לשמוע, תיכף נשמע סקירה ראשונה, אני חושב שמטרת הישיבה הזו היא קודם כל היכרות, אנשים נפגשו פה ועדיין לא מכירים, אבל מעבר להיכרות של לזהות בשם ובפנים, למועצה יש מטרות ואני חושב שהיא צריכה לתרגם את המטרות האלה גם לשפת המציאות, מה זה אומר להיות מועצת הקרן למען אזרחי ישראל, מה היעדים שמציבה לעצמה המועצה לשנים הקרובות, איפה היא מול מדיניות ההשקעות של הקרן, מה שייך לוועדת ההשקעות, מה שייך למועצה.

מוסי רז: באיזה מקרים היא חושבת לנכון שהיא צריכה להתערב, למה בעצם קיימת המועצה.

מוסי רז: אני חושב שזה דבר שכדאי שנברר.

מוסי רז: אנחנו נשמע סקירה, אנחנו מקווים שבעוד ארבעה-חמישה חודשים תיפתח הקרן בצורה רשמית, יהיו לה בשלב הזה מיליארד או 1.2 מיליארד שקל, משהו כזה, וברור שזה מחייב גם את ועדת ההשקעות ואת המועצה לפעולות בשטח שנשמע איך ההתארגנות לקראתן.

מוסי רז: יש דבר אחד שאני רוצה לחזור עליו גם ברגע זה, רגע הפתיחה, ונדמה לי שאני מייצג בזה את רוב וכנראה גם את כל חברי הוועדה.

מוסי רז: אנחנו כוועדה של הכנסת היינו רוצים שהמועצה וועדת ההשקעות יקבלו אתיקה ומדיניות השקעות שיש בהם הרבה מרכיבים.

מוסי רז: אני לא מדבר על מדיניות השקעות במובן של איך להשיג תשואה וכמה סיכון וכמה סיכוי, בשביל זה לקחו מומחים, אני לא אגיד טובים מאיתנו כי אנחנו בכלל לא מומחים בזה, ואני בטוח שזו תהיה העבודה המרכזית של הוועדה ואולי גם של המועצה בהתחלה, אלא אתיקה ומדיניות במובן של בעיני לא להשקיע בדלקים פוסיליים, לא להשקיע בחברות שמזהמות, לא להשקיע בתעשייה של נשק ודברים מהסוג הזה.

מוסי רז: זו כמובן פררוגטיבה של המועצה ושל ועדת ההשקעות, אבל אני חושב שאנחנו מכאן נפעיל כל לחץ שאנחנו יכולים, אולי אפילו אם יהיה צורך חקיקה, אבל אני מקווה שלא יהיה צורך והדברים האלה ייסגרו בהסכמה, בהבנה בין הצדדים.

מוסי רז: יש עוד דבר אחד שאני רוצה לשים על השולחן ומבקש שזה לא יתפרש כפגיעה ספציפית מחברי המועצה.

מוסי רז: במועצה שבעה חברים, כולם גברים.

מוסי רז: בעינינו בוועדה כאן נפלה תקלה, אני מתייחס עכשיו למועצה ולא לוועדת ההשקעות שבה יש שתי נשים מתוך חמישה חברים, לדעתנו נפלה כאן תקלה ויש לנו הצעת חוק שלדעתי חתומים עליה כמעט כל חברי הוועדה, להגדיל את המועצה על מנת לאפשר ייצוג הולם.

מוסי רז: אז אני שם את זה על השולחן, זה כמובן לא פוגע באף אחד.

מוסי רז: ההצעה היא גם לא להוציא אף אחד אלא רק לצרף אנשים או יותר נכון נשים, אבל אני שם את זה על השולחן.

מוסי רז: ראשונת הדוברות, פרנסואז בן צור, מנהלת הקמת מחלקת הניהול של קרן העושר מבנק ישראל.

מוסי רז: בבקשה.

פרנסואז בן צור: שלום לכולם.

פרנסואז בן צור: תודה רבה על ההצגה.

פרנסואז בן צור: אני משתפת את המצגת שלי.

פרנסואז בן צור: כמו שאמר היו"ר אני עובדת בחטיבת השווקים בבנק ישראל מזה שנים רבות ואני מנהלת ההיערכות לתחילת השקעת כספי הקרן על ידי מחלקת הניהול שתוקם בבנק ישראל.

פרנסואז בן צור: אני היום אעשה סקירה שאולי כבר נתנו לכם, אבל אני חושבת שבסמוך לכינוסה הראשון של המועצה נכון שנסתכל שוב על מוסדות הקרן והמחלקה לניהול כספי הקרן בבנק ישראל, המבנה והתפקידים שלהם.

פרנסואז בן צור: נעבור שוב על התנאים לתחילת ההשקעה ומה נעשה בבנק ישראל כדי שנוכל להתחיל את הכספים הראשונים שיוזרמו לחשבון הקרן.

פרנסואז בן צור: נתחיל במבנה הארגוני ובמוסדות הקרן, ההרכב, ואחר כך נדבר קצת על תקציב.

פרנסואז בן צור: היו"ר הזכיר את התפקידים ובאמת צריך יהיה לפרט יותר את התפקידים מעבר למה שמפורט בחוק.

פרנסואז בן צור: יש שני גופים מרכזיים, המועצה וועדת ההשקעות.

פרנסואז בן צור: יו"ר המועצה הוא שר האוצר כשבמועצה שלושה נציגי ציבור, ירון אריאב, בארי טאף ורוני הלמן, ונציגים ממשרד האוצר, ראש הממשלה ובנק ישראל.

פרנסואז בן צור: יש לנו כאן את נציג משרד האוצר החשכ"ל יהלי רוטנברג, ממשרד ראש הממשלה אמיר ברקן, ומבנק ישראל המשנה לנגיד אנדרו אביר.

פרנסואז בן צור: בוועדת ההשקעות היו"ר שלה הוא ירום אריאב, גם נציג ציבור, נציג ממשרד האוצר יהיה גיל כהן, אני אהיה הנציגה של בנק ישראל ויש שני נציגי ציבור, רינה שפיר ויגאל נוימן.

פרנסואז בן צור: ועדת הביקורת היא תת ועדה של המועצה, היו"ר של הוועדה יהיה ברי טף כשבוועדה חברים רוני הלמן ויהלי רוטנברג.

פרנסואז בן צור: כל המינויים האלה אושרו על ידי המועצה, המועצה בישיבתה הראשונה שהתקיימה בשבוע שעבר, מונו נציגי הציבור לוועדת ההשקעות כנדרש בחוק ובעצם בכך הוקמה ועדת ההשקעות והוקמה גם ועדת הביקורת ומונו כל בעלי התפקידים בתוך הוועדה.

פרנסואז בן צור: מה מפרט החוק לגבי התפקידים של מוסדות הקרן?

פרנסואז בן צור: המועצה קובעת את הקווים המנחים למדיניות ההשקעה של הקרן, בחוק מפורט אופק ההשקעה, רמת סיכון, סמן, אבל זה בוודאי יכלול הרבה מאוד פרטים ביניהם גם הנושא של השקעות אחראיות, בוודאי יבוא לשולחנה של המועצה ואנחנו גם נמליץ על כך.

פרנסואז בן צור: המועצה עוקבת אחרי יישום - - -

מוסי רז: סליחה, אמרת 'נמליץ על' ואז אמרת 'המועצה'.

מוסי רז: נמליץ על מה?

פרנסואז בן צור: תיכף אגיע לזה אבל אם שאלת, אפשר להגיד במשפט שאנחנו הכנו וכבר דיווחנו לוועדה שהכנו המלצה לקווים מנחים למדיניות ההשקעה שמבוססת על הניסיון שלנו בתחום ניהול ה - - - ועל הניסיון שלמדנו מקרנות אחרות בעולם.

פרנסואז בן צור: יש שם גם ניתוח השוואתי, אנחנו נביא את ההצעה הזאת למועצת הקרן ובוודאי יהיו דיונים וניכנס לפרטים, עד שהקווים האלה יאושרו.

פרנסואז בן צור: אנחנו גם נביא למועצה המלצה להשקעה ראשונית בטווח המיידי, אחר כך בטווח הבינוני ובטווח הארוך.

פרנסואז בן צור: כי הרי בהתחלה הכספים שיוזרמו לא יהיו בהיקפים גדולים ובדרך כלל ההקצאה של קרן כזאת נבנית בהדרגה, כך גם בעולם, ולכן נכנסים למגוון הנכסים בהתאם לגודל הקרן, ככל שהקרן גדלה יותר כך משקיעים ביותר נכסי סיכון.

פרנסואז בן צור: אז את זה אנחנו נביא למועצה וגם בישיבתה הראשונה של המועצה זה סוכם ואני מקווה שממש בקרוב נוכל להיכנס לדיון הזה.

פרנסואז בן צור: המועצה ממנה נציגי ציבור, היא ממנה גם את מנהל מחלקת הניהול של הקרן, המחלקה שתוקם בבנק ישראל בהצעת הנגיד, היא ממנה מבקר פנימי, רואה חשבון ויועץ משפטי לקרן, היא קובעת את הקריטריונים לבחירת מנהלי השקעות חיצוניים, אם היא תחשוב שנכון להוציא לניהול חיצוני חלק מהכספים, והיא קובעת את רשימת המנהלים לפי הצעת ועדת ההשקעות, כשוועדת ההשקעות מכינה את הרשימה של מנהלי ההשקעות החיצוניים שהיא ממליצה עליהם על פי הקריטריונים שהמועצה קבעה, כשוועדת ההשקעות קובעת את מדיניות ההשקעה המפורטת של הקרן בהתאם לקווים המנחים שייקבעו על ידי המועצה.

פרנסואז בן צור: היא מחליטה על התקשרות עם מנהלים חיצוניים מתוך הרשימה שאישרה המועצה ומפקחת על פעילותה של מחלקת הניהול בבנק ישראל.

פרנסואז בן צור: התפקידים האלה שפירטתי פה הם תפקידים שכתובים בחוק.

פרנסואז בן צור: זה כתוב באופן כללי כיאה לחוק, ובאמת אחת העבודות הראשוניות שיש לנו לעשות זה כמו שאמרת אדוני היו"ר, לפרט לפרטים את התפקידים האלה, את חלוקת הסמכויות בין המועצה לוועדת ההשקעות ואחר כך לבין מחלקת הניהול וזה משהו שאנחנו נידרש לעשות וזה ייעשה כמובן בתיאום עם המזכירויות של המועצה ושל הוועדה, עם חברי המועצה והוועדה ועם בנק ישראל.

פרנסואז בן צור: מה המחלקה לניהול בבנק ישראל עושה?

פרנסואז בן צור: כמו שאמרתי, היא תנהל את נכסי הקרן בהתאם להחלטות מוסדות הקרן, היא תתקשר עם אותם מנהלים חיצוניים שאישרה הקרן, היא עורכת על פי החוק דו"ח כספי רבעוני לאישור ועדת ההשקעות והיא עורכת את הדו"ח הכספי השנתי לאישור המועצה.

פרנסואז בן צור: מה התנאים לתחילת ההשקעה, מה הסטטוס?

פרנסואז בן צור: אז כולנו יודעים שצריך להצבר על פי החוק מיליארד ש"ח בקרן, כשהכספים יועברו לחשבון הקרן בבנק ישראל לתחילת השקעה על ידי המחלקה, צריך לגבש מדיניות השקעה בטווח המיידי, הקצר והארוך, בנק ישראל צריך לקבל הוראות מהקרן קרי ממוסדות הקרן כיצד להשקיע, וכמו שאמרתי, אנחנו נציע הצעה והמלצה למוסדות הקרן לגבי זה.

פרנסואז בן צור: אנחנו צריכים לפתוח חשבון לקרן בבנק ישראל, לשם כך אנחנו צריכים לחתום על הסכם בינינו לבין הקרן.

פרנסואז בן צור: יש לנו טיוטת הסכם ואנחנו נקדם לחתום ולפתוח את החשבון.

פרנסואז בן צור: הקרן צריכה לחתום על הסכם פתיחת חשבון נאמנות בבנק אוף ניו יורק, זה נאמן שאנחנו בתחום ניהול היתרות עובדים איתו הרבה מאוד שנים.

פרנסואז בן צור: הנכסים יירשמו בנאמנות בבוני, לפחות בתחילת ההשקעה.

פרנסואז בן צור: הכנו טיוטה, ההסכם צריך להיחתם בין הקרן לבין BONY או ייחתם על ידי בנק ישראל אם הקרן תייפה את כוחו ועל כך טרם הוחלט אבל יוחלט בזמן הקרוב.

פרנסואז בן צור: צריכים להשלים גם KYC, - - - costumers , זה תהליך שמוכר בקהילייה הפיננסית ש-bank of new York יעשה לקרן ולא יכולנו להשלים את ה-KYC כל עוד לא התכנסו מוסדות הקרן, עכשיו כשהתכנסו וגם הוקמו אנחנו נוכל להשלים גם את התהליך הזה מול BONY שישלים בעצם את פתיחת חשבון הנאמנות של הקרן ב-bank of new york.

פרנסואז בן צור: מה עשינו בבנק ישראל?

פרנסואז בן צור: קצת דיברתי על זה בשקפים הקודמים.

פרנסואז בן צור: תוקם מחלקה לניהול כספי הקרן בבנק ישראל.

פרנסואז בן צור: אנחנו למדנו את עקרונות לניהול קרנות עושר שמומלצים על ידי קרן המטבע, למדנו את העקרונות של מדיניות ההשקעה של קרנות עושר בעולם.

מוסי רז: את יכולה לפרט מה העקרונות האלה או מה עיקרי העקרונות, לא לתת לנו הרצאה של שעה, אבל מה עיקרי העקרונות?

פרנסואז בן צור: אני קצת אפרט מה המלצותיה של הקרן.

פרנסואז בן צור: קודם כל היא מציינת את זה שיש מטרות שונות לקרנות ועל פי המטרות האלה נקבעת בעצם ההקצאה ופרופיל הסיכון של הקרן.

פרנסואז בן צור: זה שונה אם הקרן נועדה לייצור התזרימים לתוך התקציב של המדינה, סליחה, יש הבדל בין קרנות שמשקיעות לדורות הבאים לבין קרנות שנקראות קרנות ייצור כשההכנסות של המדינה תלויות במחירי סחורות, זה בעיקר קרנות של מדינות שיש להן הרבה משאבי טבע ושם יש איזה שהוא צורך באיזון בהתאם למחירי הסחורות.

פרנסואז בן צור: הקרן אומרת שיש הבדל בין קרנות שונות בהינתן המטרות שלה, וכאשר מטרת הקרן היא - - - בין דורי ומניעת המחלה ההולנדית כמו הקרן שלנו, המטרה העיקרית היא השאת תשואה כמו הקרן שלנו, כפי שמפורט בחוק.

פרנסואז בן צור: הם מציינים את זה שתיאבון הסיכון תלוי כמובן בסיבולת של בעלי הקרן לתנודתיות הרווחים ולכן בדרך כלל התיאבון גדל ככל שהקרן צוברת רווחים, זה לא נבנה ביום אחד.

פרנסואז בן צור: ניהול הסיכונים הוא תמיד באחריות הקרן, גם כשמוציאים את זה לניהול חיצוני והקרן ממליצה לקבוע הקצאה לפי תשואת הנכסים, כמו שבקרן שלנו אחרי 10 שנים ההקצאה שמוזרמת לממשלה בכל שנה היא ממוצע של התשואה ב-10 השנים האחרונות.

פרנסואז בן צור: אז זו גם המלצה של הקרן.

פרנסואז בן צור: היא מציעה שהקרן לא תהיה מקור לאיזון הגירעון במאזן התשלומים כי זה מונע השקעה לטווח ארוך בנכסים מסוכנים יותר כדי ליהנות מפרמיית הסיכון ברגע שהוא מקור לאיזון הגירעון במאזן התשלומים, הנכסים צריכים להיות הרבה יותר נזילים ואז זה פוגע במטרת הקרן להשיא את התשואה שלה.

פרנסואז בן צור: זה פחות או יותר בגדול ההמלצות.

מוסי רז: אין המלצות בתחום האתיקה?

מוסי רז: כל מה שאת אומרת זה בעיקר מדיניות השקעות.

פרנסואז בן צור: זה בעיקר מדיניות, אני צריכה לבדוק אם הם עדכנו את העקרונות.

פרנסואז בן צור: העקרונות האלה נכתבו לפני מספר שנים ואני צריכה לבדוק אם יש עדכון של העקרונות האלה, גם בהתייחסות לנושא הזה.

פרנסואז בן צור: כפי שאמרתי, הוכנה הצעה למסגרת מדיניות ההשקעה ומסגרת מדיניות הסיכונים והוכנה סקירה השוואתית בין מספר קרנות בעולם, אנחנו נציג את זה למועצת הקרן.

פרנסואז בן צור: אנחנו גם הכנו טיוטת הסכם עם חברת שירותי ברוקראז' כדי שנוכל להתחיל להשקיע, זה הסכם שייחתם בין בנק ישראל לבין אותה חברה שהיא חברת בת של BONY, עשינו התאמות בבנק ישראל במערכות שלנו לניהול כספי הקרן והגדרנו גם את הקרן במערכת סוויפט.

פרנסואז בן צור: הוקם מודול חשבונאי לרישום חשבונאי של פעילות הקרן וגם הושלם הסכם לפתיחת חשבון לקרן בפד, ההסכם ייחתם על ידי בנק ישראל והפד, הוא מעין תת חשבון של החשבון שיש לנו כרגע שם, כשהמוטב כמובן הוא הקרן ולא בנק ישראל, אז עשינו את ההתאמות ההולמות לעניין הזה.

פרנסואז בן צור: זה מה שעשינו בבנק, ברגע שיוזרם הכסף באמצע השנה אנחנו נהיה מסוגלים להשקיע את הכספים.

מוסי רז: תודה פרנסואז.

מוסי רז: יש לי שאלות, אולי גם לחברת הוועדה ח"כ נעמה לזימי יש שאלות.

מוסי רז: השאלות שלי, אני ניסיתי פעמיים לשאול, אשאל פעם שלישית, כנראה שלא אקבל תשובה, גם בנושא האתיקה.

מוסי רז: איזה סוג אתיקה צריכה להיות.

מוסי רז: אני אשאל גם את חברי המועצה מה דעתם, איזה סוג אתיקה צריכה להיות לקרן לגבי ההשקעות, שוב אני חוזר, דלקים פוסיליים, נשק וכולי.

מוסי רז: אני מדגיש, אני לא מעלה כאן את שאלת הסיכון, זו לא שאלה שרלוונטית, לדעתי בכלל לא רלוונטית.

מוסי רז: השאלה השניה היא בתחום הפרקטיקה.

מוסי רז: זאת אומרת, מה בדיוק קורה, אמרת בצדק, שצריכה להיות מגובשת לפני זה המדיניות וכולי, אבל נגיד שבתאריך כל שהוא, היום בעוד ארבעה חודשים או היום בעוד חמישה חודשים, הגיעו אותם מיליארד, או 1.2 מיליארד או כמה שזה, נכנסו לקופתה של הקרן.

מוסי רז: מה בדיוק קורה?

מוסי רז: האם ההסכם הזה בניו יורק נחתם קודם?

מוסי רז: מתי מתכנסת ועדת ההשקעות לקבל החלטה מה עושים בסכום הזה, באיזה צורה?

מוסי רז: שוכרים איזו שהיא סוכנות שעושה את זה או את עושה את זה?

מוסי רז: איך זה נעשה פרקטית כל הדבר הזה, ובעיקר כמה זמן לוקח מרגע שנכנס הכסף הזה עד שהוא בכלל מושקע?

פרנסואז בן צור: לגבי השאלה הראשונה לגבי נושא האתיקה, אני חושבת שהמועצה צריכה להתייחס לזה.

מוסי רז: נשאל את המועצה.

פרנסואז בן צור: זה חלק ממדיניות ההשקעה של המועצה ובוודאי היא תתייחס לזה.

פרנסואז בן צור: לגבי הצעד הטכני, כיצד אנחנו נשקיע.

פרנסואז בן צור: כדי לפתוח את החשבון וכדי שנכסים יירשמו ב-BONY כנאמן, אנחנו חייבים לחתום על החשבון וזה תנאי לתחילת ההשקעה.

פרנסואז בן צור: מי שצריך, הטיוטה מוכנה להסכם, צריך רק להחליט מי חותם, האם בנק ישראל חותם בעזרת ייפוי כוח שהוא יקבל מהקרן, או שהקרן חותמת.

פרנסואז בן צור: ואת זה אפשר לעשות ממש במהרה וברגע שיש חתימה ויש חשבון אנחנו יכולים להתחיל להשקיע והדברים ירוצו.

פרנסואז בן צור: בתחילת הדרך ההמלצה שלנו היא לעשות השקעה שהיא די מצומצמת מבחינת גיוון הנכסים וללכת להשקעה שהיא פשוטה, בדמות למשל, וכמובן בכפוף להחלטת המועצה וועדת ההשקעות, למשל להתחיל להשקיע רק לדולר ולהיחשף למניות ואגרות חוב באמצעות שתי תעודות סל, או תעודות סל נוספות.

פרנסואז בן צור: ההשקעה בתעודות סל ולא בנכסים פרטניים בתחילת הדרך היא פשוטה, ואנחנו רוצים מיד עם קבלת הכספים, לשאלתך, אנחנו רוצים מיד עם קבלת הכספים כבר להשקיע אותם.

פרנסואז בן צור: ולשם זה נצטרך לעשות הכל כדי לקבל את ההוראות ממועצת הקרן.

פרנסואז בן צור: אני רוצה לציין שכל המהלך הזה, כל המערך הזה הוא מערך חדש ואנחנו מנסים עכשיו כשהוקמה המועצה והוקמה ועדת ההשקעות, להקים את כל המנגנונים בינינו כדי שההחלטות תוכלנה להתקבל במהירות, לפחות בהתחלה, ויהיה באמת נוהל מסודר איך אנחנו מקבלים החלטות ומיישמים אותן מיידית לכספי הקרן.

פרנסואז בן צור: אנחנו עובדים בשיתוף פעולה עם משרד האוצר, עם מזכיר המועצה ואנחנו נגבש את תהליכי העבודה האלה בינינו ונעשה הכל כדי שההשקעה תתחיל כשהכסף יוזרם.

מוסי רז: את אמרת שתי תעודות סל, חשיפה דולרית, מניות ואג"ח.

מוסי רז: זאת אומרת יש 1 מיליארד, 500 מיליון לכל תעודת סל, אחת מניות אחת אג"ח דולרית.

מוסי רז: משהו בארצות הברית?

פרנסואז בן צור: נכון.

מוסי רז: אגב, אין לי מושג אם זה טוב או לא טוב.

מוסי רז: יכול להיות אגב שוועדת ההשקעות תחשוב אחרת.

פרנסואז בן צור: נכון.

אמיר כצנלסון: אם יורשה לי להתייחס לשאלות שלך.

אמיר כצנלסון: אני יועץ כלכלי של שר האוצר ומזכיר המועצה.

אמיר כצנלסון: אני לא רוצה להיכנס כרגע לעקרונות השקעה ודברים כאלה כי אנחנו עוד מוקדם מדי בתהליך, אני רק אגיד שאיתנו כאן בזום גם גלעד שלום יועץ מנכ"ל האוצר שליווה את התהליך במסגרת ועדת האיתור, אז ביחד אנחנו מנהלים את התהליך הזה.

אמיר כצנלסון: אני רק אגיד שביקשנו לעשות את הישיבה הראשונה של מועצת קרן האושר כבר בחודש ינואר כדי שיהיו לנו מספר חודשים להתכונן ולהיערך עם כל מה שהמועצה וועדת ההשקעות צריכים להחליט כדי שהקרן תוכל לפעול.

אמיר כצנלסון: אנחנו מבינים שהיא צפויה להתחיל לפעול כבר בחודש יולי.

מוסי רז: אנחנו מקווים.

מוסי רז: כן.

אמיר כצנלסון: אנחנו מקווים, שוב, לפי ההערכות של רשות המסים ובנק ישראל זה פחות או יותר הצפי.

אמיר כצנלסון: אני רק אגיד שכבר יש מעל מיליארד שקלים, הם עדיין לא חלוטים והצפי שהם יהיו חלוטים זה באזור יוני-יולי.

אמיר כצנלסון: לכן התחלנו כבר את התהליך מעכשיו, עדיין אין איזה שהוא גנט שפורסם או דברים כאלה אבל אנחנו מתכוונים להתחיל להאיץ את התהליך הזה, לעשות פגישות בשאיפה חודשיות, גם כדי למנות - - -

מוסי רז: של המועצה או של ועדת ההשקעות?

אמיר כצנלסון: אני מזכיר המועצה אז אני מדבר פה על המועצה, אבל כמובן גם ועדת ההשקעות תיכנס לתהליך הזה.

אמיר כצנלסון: יש לנו פה לעשות מספר מינויים נוספים, כפי שפרנסואז הציגה, שזה גם יועץ משפטי, רואה חשבון מבקר ודברים כאלה, לסגור כמובן את ההסכם מול BONY כפי שפרנסואז ציינה, אנחנו גם עובדים במישור הזה, וכמובן את עקרונות מדיניות ההשקעה וקביעת אמות מידה לבחירת מנהלי השקעות, שוב, כל זה אנחנו נצטרך לתת עליו את הדעת בשישה החודשים פחות או יותר שנותרו עד הפעלת הקרן ואנחנו נערכים לכך.

מוסי רז: השאלה לגב' בן צור או אליך, מה התקציב, יש רואה חשבון, יש עורך דין, יש עמלה, זה יוצא מתקציב בנק ישראל?

מוסי רז: זה יוצא מתקציב האוצר?

מוסי רז: זה יוצא מתקציב שהוא רק של הקרן?

מוסי רז: איך זה הולך, עובדים, עובדות, משרדים?

אמיר כצנלסון: כפי שציינתי יש מינויים נוספים שצריך עוד לעשות אותם, שבמסגרתם זה גם היועץ המשפטי וגם רואה חשבון מבקר, שאנחנו נמנה בשבועות הקרובים בשאיפה.

אמיר כצנלסון: תקציב הקרן, זה מוגדר לפי החוק, עד כמה שאני יודע הוא חלק מכספי הקרן והוא צריך להיות מאושר על ידי המועצה.

אמיר כצנלסון: לפיו פועלים.

מוסי רז: מה יהיה התקציב הזה?

אמיר כצנלסון: שוב, אנחנו עדיין לא התחלנו - - -

מוסי רז: מי מגיש הצעת תקציב?

אמיר כצנלסון: אני צריך לבדוק את זה.

מוסי רז: כי יכול להיות שחלק מהכסף כבר יצא, זאת אומרת, אני טועה?

מוסי רז: אני צודק?

אמיר כצנלסון: אני לא מכיר כסף שיצא, אבל פרנסואז אולי יכולה לתקן אותי.

מוסי רז: אני לא יודע, אולי חברי ועדת האיתור קיבלו תשלום, אולי חברי מועצה, אני לא יודע אם הם מקבלים תשלום.

מוסי רז: חברי מועצה מקבלים תשלום?

אמיר כצנלסון: חברי מועצה, עד כמה שאני מכיר, נציגי ציבור אמורים לקבל - - -

מוסי רז: אז אם הייתה ישיבה של המועצה חלק מהכסף יצא.

אמיר כצנלסון: זה עדיין תהליך שעוד לא הוסדר, אבל אנחנו כרגע מסדירים אותו.

מוסי רז: מתי להערכתכם יהיה תקציב כזה?

אמיר כצנלסון: אין לי כרגע דד-ליין לומר.

מוסי רז: גב' בן צור, לך יש הערכה כלשהיא?

מוסי רז: את יודעת על זה משהו?

מוסי רז: כי בעצם יש לנו כאן גוף ממשלתי, למעשה, כן?

מוסי רז: ציבורי, שהתחיל לפעול על אף שאין לו תקציב.

אמיר כצנלסון: שוב, קיימנו רק פגישה ראשונה.

אמיר כצנלסון: אני מזכיר.

מוסי רז: כן, נכון.

אמיר כצנלסון: שוב, צריך לכנס את המועצה כדי שאפשר יהיה להתחיל ולפעול, גם לאשר.

מוסי רז: ברור.

מוסי רז: יש פה קצת ביצה ותרנגולת, אבל השאלה איך מתגברים על הפער הזה הכי מהר שאפשר.

פרנסואז בן צור: אפשר להתייחס שניה?

פרנסואז בן צור: יש לחלק את זה לשניים.

פרנסואז בן צור: יש את פעילות הקרן, הפעילות ההשקעתית והמימון של עובדי המחלקה שתוקם בבנק ישראל.

פרנסואז בן צור: כל זה מצויין בחוק שזה מתקציב בנק ישראל.

פרנסואז בן צור: לגבי התקציב של הקרן, החוק מפרט, זה התקציב לנציגי ציבור והתקציב שנדרש כדי לקיים את הישיבות השונות ואת המערך של הקרן, כל הפעולות שעד כה נעשו בתוך בנק ישראל לטובת ההיערכות באו מכספי בנק ישראל, מהתקציב שלו.

מוסי רז: כן, אבל בעתיד זה מתקציב שצריך לייצר.

מוסי רז: צריך לאשר אותו במועצה.

פרנסואז בן צור: נכון.

מוסי רז: מאה אחוז.

מוסי רז: חברות הכנסת רופא אופיר או לזימי, יש לכן שאלות?

נעמה לזימי: אני רוצה לשאול וגם שאלנו את זה בדיונים קודמים, לאן תלך ההשקעה מכספי הקרן.

נעמה לזימי: האם באמת באנרגיות ירוקות - - -

מוסי רז: את זה בעצם שאלתי את גב' בן צור כמה פעמים.

מוסי רז: מדובר על זה שהמועצה וועדת ההשקעות צריכות לקבוע אתיקה ואפילו נדמה לי ששמעתי פה יותר פירוט, אבל לא על אתיקה אלא על מדיניות השקעה.

מוסי רז: אני לא יודע, יש פה גם חברים בוועדת ההשקעה וגם במועצה, אולי נשמע גם את הדעות שלהם, אם מישהו רוצה להתבטא בנושא הזה.

מוסי רז: לצערי יו"ר ועדת ההשקעות לא איתנו, וועדת ההשקעות עוד לא התכנסה.

נעמה לזימי: האם בכלל נעשית אסטרטגיה שחושבת על זה, לא רק בהקשר של דלקים פוסיליים.

אמיר כצנלסון: אני רק אזכיר שקיימנו רק ישיבה ראשונה בנושא של המועצה.

אמיר כצנלסון: ועדת ההשקעות עדיין לא התכנסה.

מוסי רז: בסדר, אנחנו נמשיך לשאול את זה.

מוסי רז: אנחנו רוצים לקבל תשובה.

נעמה לזימי: מה זה נמשיך?

נעמה לזימי: אנחנו צריכים לדרוש שתהיה השקעה מיטיבה לחברה גם מבחינת אנרגיות ירוקות.

מוסי רז: ח"כ לזימי, אפילו אמרתי טיפה יותר לפני שנכנסת, שאני מקווה שזה יהיה בהידברות אבל אם לא, אנחנו נחוקק חוק.

נעמה לזימי: יפה.

נעמה לזימי: אהבתי יותר.

מוסי רז: בבקשה מר אנדרו אביר, משנה לנגיד בנק ישראל.

אנדרו אביר: תודה רבה.

אנדרו אביר: קודם כל, הנושאים שקשורים לאיך הקרן תשקיע את הכספים, אני חושב שבדיוק לזה קבעו שיהיו דיונים של המועצה ושל ועדת ההשקעות, שני המוסדות האלה ייפגשו בחודשים הקרובים כדי להגיע להתחלה של הקווים המנחים של קרן העושר.

אנדרו אביר: אני מניח שכל אחד מהחברים במועצה ובוועדת ההשקעות יש להם דעה על זה ויהיו דיונים אני חושב מאוד מעניינים לגבי זה דרך אגב, רוב החברים בוועדת ההשקעות כן נמצאים בדיון, יש את פרנסואז, יש את גיל כהן מהאוצר, יש את רינה שפיר שאני רואה שהם בדיון והם יצטרפו לשיחה כאן.

מוסי רז: אז נשמע תיכף את הדעות שלהם.

מוסי רז: אבל גם שכחתי לציין שמלבד זה שאתה משנה לנגיד בנק ישראל אתה גם חבר במועצת הקרן, אז אני מניח שאתה גם משמיע עמדה.

אנדרו אביר: נכון.

אנדרו אביר: זה קצת מוקדם לדבר על הקווים של השקעות הקרן, זה אפשר בהחלט להזמין את המועצה וועדת ההשקעות בתאריך יותר מאוחר, כשכבר יתחילו לגבש את העקרונות לניהול הקרן.

אנדרו אביר: מה שפרנסואז ציינה, שבוודאי בתחילת הדרך צורת ההשקעה לא תהיה זהה בהכרח לאיך שזה יהיה בעוד כמה שנים כשיש כספים רבים להשקיע.

אנדרו אביר: צריך לזכור שהקרן מתחילה עם סכום של מיליארד ₪ שנשמע די הרבה מבחינת האזרחים אבל מבחינת ניהול הקרן זה עדיין סכומים יחסית קטנים בהשוואה למה שיהיה בעוד חמש או עשר שנים, וצורת הניהול, אני מניח שתהיה שונה בעוד חמש ועשר שנים, בדיוק כפי שקרה בקרנות האחרות בעולם כמו הנורוויג'ן - - - שכשהיא התחילה להשקיע זה מאוד שונה מאיך שהיא משקיעה היום.

אנדרו אביר: אנחנו נתחיל בדיונים בחודשים הקרובים ונראה את התוצאות שלהם, אני בטוח שנשמח לדווח לוועדה על איך התקדמו השיחות האלה.

מוסי רז: אתה כחבר במועצת הקרן חושב שהקרן צריכה לגבש קוד אתי כזה ולגבש החלטה על השקעה אחראית או שאתה חושב, יש לך עמדה בנושא הזה שאתה רוצה להציג לנו?

אנדרו אביר: לא, אני לא חושב.

אנדרו אביר: אני חושב שזה יהיה חלק מדיונים.

אנדרו אביר: קודם כל צריך לזכור שהעקרון הראשון שינווט את הקרן זה לדאוג לתשואה ביחס תשואה/סיכון הולם לצרכים של הקרן.

אנדרו אביר: אחר כך בהחלט יהיו דיונים על כל הנושא של ESG, השקעה אתית, שאני חושב שיש מקום לדיונים האלה.

אנדרו אביר: אבל עדיין צריך לזכור שבסופו של דבר צריך להביא תשואה נאה לאזרחי מדינת ישראל.

מוסי רז: זה בטוח.

מוסי רז: אני לא בטוח שזה עומד בסתירה, אבל אני באופן אישי חושב שגם לו זה היה עומד בסתירה, צריך ללכת על השקעה אחראית.

מוסי רז: תודה.

מוסי רז: בבקשה ד"ר רוני הלמן, חבר מועצת הקרן.

מוסי רז: בעצם ציינתי קודם, היחיד מחברי המועצה שניהל קרן בעצמו, אם כי לא באותו סדר גודל.

מוסי רז: אנחנו מקווים שכאן זה יהיה יותר גדול.

רוני הלמן: נכון.

רוני הלמן: אנחנו הגענו רק ל-70 מיליארד שקל.

מוסי רז: אנחנו מקווים שנגיע ל-71.

רוני הלמן: אני מקווה שנגיע לטריליון.

רוני הלמן: זה כרגע לא בקצב אבל זה הפוטנציאל.

רוני הלמן: מבחינתי לפחות.

רוני הלמן: לגבי הנושא של ההשקעה והאתיקה, אני מסכים עם אנדרו שקודם כל העדיפות שלנו היא בנושא של לתת את התשואה.

רוני הלמן: מזה גם אחרי זה נגזר התשלום למדינת ישראל, לתקציב, והמדינה עושה מה שהיא חושבת לנכון.

רוני הלמן: לגבי הנושא של קוד אתי, זה די מקובל, אין לי התנגדות עקרונית לקוד אתי, רק צריך לראות, הניסיון מלמד פה שזה גם יכול להיות מאוד מסוכן.

רוני הלמן: לדוגמה האיחוד האירופי פרסם בחודש שעבר שהוא כנראה טעה בקוד האתי שלהם בנושא שדיברתם עליו, דלקים פוסיליים או אנרגיה ירוקה, וכיוון שהוא הלך על משהו שהוא טהרני, אני קורא לו, והחליט שגז טבעי כיוון שהוא מוריד את הזיהום רק ב-99% לעומת פחם, הוא נפסל, כתוצאה מזה היום באירופה, בגרמניה פותחים בחזרה מכרות פחם, בשבדיה בפעם הראשונה מאז 1952 פתחו - - -

מוסי רז: ד"ר הלמן, הוא מוריד את הזיהום ב-99% אבל את הפליטות שיוצרות, אם אנחנו מדברים על מתאן וגזי חממה, המספרים כנראה נמוכים בהרבה.

רוני הלמן: שוב, השאלה היא מה האלטרנטיבה.

רוני הלמן: שבדיה, מדינה כביכול ירוקה פעם ראשונה מאז 1952 התחילה לשרוף חביות נפט גולמי כדי לייצר חשמל.

רוני הלמן: למה?

רוני הלמן: כי גז מוריד רק ב-99% את הזיהום.

רוני הלמן: אז גם צריך לשקול את זה יחסית לאלטרנטיבה.

נעמה לזימי: לא, אני רוצה להגיד, תשואה לא יכולה להיות על חשבון החברה.

נעמה לזימי: סליחה, אדוני.

רוני הלמן: אני לא חושב שצריך לפגוע פה בתשואה בגלל שיקולים חיצוניים.

נעמה לזימי: טובת האנושות היא לא שיקולים חיצוניים וגם טובת המדינה והעתיד שאנחנו משאירים פה למדינה שלנו.

נעמה לזימי: כבר הוא אומר פה חד משמעית ששיקולי התשואה והרווח המיידי שכמובן גז ודלקים פוסיליים ובכלל חומרים מזהמים הם כמובן עכשיו ברווח המיידי עדיפים.

רוני הלמן: סליחה, אני רוצה לציין שאני נגד השקעה בגז טבעי בקרן מסיבות אחרות.

רוני הלמן: אבל זה לא הנושא כרגע.

נעמה לזימי: אני שמחה, אבל הנושא הוא כן וזו סוגיה חשובה, הנושא הוא איפה משקיעים גם על חשבון תשואה ורווח מיידי וזה חשוב, לכן מה שנאמר פה הוא משהו שהוא גם מטריד וטוב שאתה אומר את זה כדי שנבאר את הסוגייה כאן ועכשיו.

נעמה לזימי: ואני פשוט מתנגדת.

נעמה לזימי: אנחנו צריכים להסתכל קדימה על הדורות הבאים ומה אנחנו משאירים להם, גם על חשבון רווח עכשיו.

נעמה לזימי: בסופו של דבר השקעה נכונה היא גם פריון וצמיחה כלכלית בעתיד והגיע הזמן שהתפיסות המיושנות האלה שפשוט מחריבות את העתיד, לכאן ועכשיו, ניגמל מהן.

נעמה לזימי: בדיוק כמו מדלקים פוסיליים.

רוני הלמן: עדיין אנחנו כפופים לחוק וזה כמה ש- - -הוא בניגוד לחוק.

נעמה לזימי: נכון, אז כמו שמוסי אמר, אם צריך נחוקק.

מוסי רז: אבל אני חושב ד"ר הלמן, ששום חוק לא אומר שדווקא השקעה, אמרת שאתה נגד השקעה מסיבות אחרות, דווקא השקעה כזו היא זו שתביא תשואה גבוהה יותר, אבל אני חושב שאנחנו צריכים להפריד בין שתי שאלות.

מוסי רז: אחת, יש איזה שהוא משבר באירופה, ששוב, הוא לא דומה למה שקורה לנו כי לנו יש גז, הוא לא דומה בכלל.

מוסי רז: אני חושב שכל השוואה מיותרת ולא נכונה, אבל בכלל אנחנו מדברים כרגע על מדיניות ואנחנו עושים את זה הרבה בוועדה, על מדיניות התכנון האנרגטי של מדינת ישראל.

מוסי רז: אנחנו מדברים על במה צריכה להשקיע הקרן, שזה שתי שאלות שונות לחלוטין ולכן אני חושב, בעיני, כמובן זכותך, יש פה חופש דיבור וזה בסדר, לא נכון בעיני להכנס לזה כי השאלה כרגע לא האם אנחנו מסוגלים לחיות כרגע בלי גז, התשובה היא כרגע לא.

מוסי רז: אנחנו יודעים את זה.

מוסי רז: וגם שבדיה יודעת את זה וגם באירופה יודעים את זה.

מוסי רז: התשובה היא אולי כן, אנחנו מסוגלים, אבל לא רוצים כי האלטרנטיבה גרועה יותר כרגע, בדגש על זה שבעתיד אולי זה לא כך ולא נכון להשקיע בזה.

מוסי רז: בעיני לפחות.

מוסי רז: קטענו אותך ואתה רשאי להמשיך.

רוני הלמן: אני רק רוצה לסיים שאני בעד הידברות.

רוני הלמן: אין לי מטרה פה להכנס לוויכוחים עקרוניים, אם אפשר לשבת ולהגיע להסכמה עם מה שהמועצה חושבת, בשמחה.

נעמה לזימי: ד"ר הלמן אני באמת מקבלת מה שאתה אומר בתפיסה הבסיסית, אני חושבת שגם ההידברות צריכה להיות בתוך ספקטרום של איך אנחנו נגמלים מדברים מסוימים ומה אנחנו עושים בהתאם.

נעמה לזימי: ההידברות בעיני צריכה להיות איפה להשקיע מיטבי לחברה ולא האם להשקיע בדברים שליליים כן או לא.

נעמה לזימי: זאת לא הידברות.

נעמה לזימי: זה אנחנו פוגעים בציבור.

נעמה לזימי: אנחנו היום מבינים את הנזק הקשה הזה והאחריות שלנו כשליחי ציבור, נבחרי ציבור שכולנו באותה סירה, היא פשוט להביא מדיניות אחרת, חלופית, ועל זה אנחנו חייבים להידבר, בהחלט.

מוסי רז: אתה רוצה להמשיך ד"ר הלמן?

מוסי רז: כן.

מוסי רז: בזום גם חבר נוסף במועצה, נציג האוצר יהלי רוטנברג, החשב הכללי.

יהלי רוטנברג: אתם רוצים שאני אתייחס למשהו?

יהלי רוטנברג: אין לי משהו להוסיף.

מוסי רז: אם אפשר בעיקר בשאלה שאני חושב מטרידה מאוד את הוועדה הזו מיומה הראשון ואני מבין שעדיין המועצה, לא כל שכן ועדת ההשקעות קבעה מדיניות השקעות, עדיין לא קבעו, וזה הגיוני, ברור שזה צריך לקחת זמן, האם יש לך עמדה בשאלה הזו של מדיניות של האתיקה.

מוסי רז: ושוב, אנחנו, אני חושב, אולי אני לא מדבר בשם חברותיי, פחות מעניין אותי כרגע רמת הסיכון, בזה אני בטוח שאפשר לסמוך על האנשים שנבחרו, בטוח שיש סיכון שצריך לקחת, בטוח שהוא צריך להיות מוגבל, אלא השאלה האתית במה מותר להשקיע ומה אסור להשקיע.

מוסי רז: אם יש לך עמדה.

מוסי רז: אתה לא חייב שתהיה לך עמדה כמובן.

יהלי רוטנברג: אנחנו נמצאים בשלב – כפי שנאמר מספר פעמים – מאוד ראשוני של ביסוס מוסדות הקרן, המועצה זה בעצם מעין דירקטוריון של הקרן ובעצם השלב שבו נמצאים זה שהמועצה התכנסה לישיבת התנעה ראשונית ומזכיר המועצה יחד עם בנק ישראל כמתפעל, כמנהל, נמצאים בתהליכי גיבוש של הצעות לסדר וכל התהליך הזה עוד יגיע ואז יהיו דיונים, אני חושב שלא כדאי, אני חושב שהמקום של הוועדה לבקר את הקרן, לבקר את המועצה הוא מאוד ראוי, אבל אני קצת חש שהדיון הוא pre mature במובן הזה.

יהלי רוטנברג: צריך יהיה לבוא לגבש המלצות, אני אגיד כמובן את הדעות שלי בדיונים ביחס להצעות שגם יהיו על סדר היום.

יהלי רוטנברג: לכן אני חושב שבשלב הזה אין לי משהו שהוא מובנה מראש כדי להעיר עליו בנושא הזה, אני גם לא אסמן איזו דעה כי זה הרבה פעמים עניין של מינונים ושל כיוונים כלליים.

יהלי רוטנברג: אני בטוח שלקרן תהיה גם מדיניות שתושפע מעולמות של ה-ESG, למועצה תצטרך להיות איזו שהיא אמירה לגבי הדבר הזה.

יהלי רוטנברג: לגבי מינון האמירה ועד כמה זה יהיה מוטה להשקעות קיימות כאלה או קיימות אחרות, אנרגיה כזו או אחרת, אני חושב שמוקדם לדון בכך.

מוסי רז: מאה אחוז.

מוסי רז: אני אגב חושב שזו מחמאה לוועדה שזה יהיה pre mature, זה טוב לדבר על הדברים מראש, לפחות שהעמדה שלנו תהיה ידועה מראש.

מוסי רז: כי ההיפך מזה שנבוא ותגידו 'טוב, כבר עשינו', הוא יותר גרוע בעיני לשני הצדדים.

מוסי רז: אז אני חושב שטוב ששמנו את זה על השולחן וטוב שחברי המועצה מבינים שצריך להיות דיון בזה ושתתקבל החלטה, שאני מקווה שתהיה ברוח של מה שאמרה ח"כ נעמה לזימי.

שרון רופא אופיר: אם אפשר להוסיף.

שרון רופא אופיר: לא רק זה, אדוני היו"ר.

שרון רופא אופיר: ראשית אני מבקשת לברך אתכם כי אני חושבת שאנחנו חוזים פה ברגע היסטורי, אולי החמצתי את שלב הברכות כי הגעתי מדיון אחר בתמ"א 38 שהוא לא פחות חשוב.

שרון רופא אופיר: אבל אני רוצה לברך אתכם.

שרון רופא אופיר: בשבילי כאזרחית מדינת ישראל ובטח כנבחרת ציבור זה רגע מאוד מרגש, זה שהמועצה התכנסה בשבוע שעבר, שהרכבת יצאה מהתחנה זה כבר אומר שפנינו לשם.

שרון רופא אופיר: מי כמונו כחברי הוועדה הזו ומי שעומד בראשה מחכים לרגע הזה.

שרון רופא אופיר: לכן הוועדה הזו קמה, כדי שנראה את הפירות הולכים ונקטפים מהעץ, ואנחנו לאט לאט שם.

שרון רופא אופיר: זה שהדיון הזה מקדים את העשייה שלכם, אני חושבת שיש בזה משהו מבורך.

שרון רופא אופיר: אני לפחות רוצה להגיד, אנחנו כאן, אנחנו כאן כדי לעבוד אתכם בשיתוף פעולה אנחנו כאן כדי לשמוע, כדי לתת עצות, כדי להתוות דרך, כדי שנעשה את זה ביחד.

שרון רופא אופיר: יש לנו פה הזדמנות, יש כאן דף לבן שהיו אמורים למלא אותו ולצערנו לא מילאו אותו, אבל הדף הלבן הזה היום נקרה בדרכנו ובואו נמלא אותו יחד בדברים טובים, ובואו נחשוב יחד על אותם דברים טובים ונכונים שראוי לעשות אותם.

שרון רופא אופיר: בהיבט של השקעות, אני לפחות פחות מבינה בעולם הכלכלי, אני סומכת עליכם כאנשי מקצוע.

שרון רופא אופיר: אבל יש לנו כן דעות איפה אנחנו רוצים שישקיעו, לאן אנחנו רוצים שייקחו את זה.

שרון רופא אופיר: לא בהיבט של תשואה פחות או יותר, אלא בהיבט ערכי ולכן חשוב שהדברים יישמעו.

שרון רופא אופיר: אז אני ממש מברכת על הדיון הזה אדוני היו"ר ואני בטוחה שעוד יהיו דיונים רבים כאלה.

מוסי רז: כן.

מוסי רז: בטוח שיהיו.

מוסי רז: תודה ח"כ שרון רופא אופיר.

מוסי רז: אני רוצה לבקש מרינה שפיר, נציגת הציבור בוועדת ההשקעות של הקרן.

מוסי רז: בעצם בפעם הראשונה שאנחנו שומעים מחבר ועדת השקעות.

מוסי רז: שמענו את ירום אריאב בישיבה הקודמת.

מוסי רז: אז בבקשה ובהצלחה.

רינה שפיר: שלום רב.

רינה שפיר: אני קודם כל מאוד שמחה להיות כאן ומאוד גאה על ההצטרפות שלי למשימה הזאת.

רינה שפיר: יש לי הרבה ניסיון בתחום ההשקעות, אני גם ניהלתי חברה לניהול השקעות וגם תשע שנים הייתי יו"ר ועדת השקעות של קופות גמל של אנליסט והייתי בבורסה, אז אני מביאה איתי המון ניסיון ואשמח ליישם את זה בשטח.

רינה שפיר: אני גם שמחה לשמוע דעות ואני חושבת שנכון, זה pre mature, אבל חשוב לשמוע מה מצפים מאיתנו גם מבחינת הקוד האתי, ערכים, עקרונות ESG ובגדול אני חושבת שאני בעד.

רינה שפיר: באמת זה חלק ממדיניות שצריך לקבוע אותה ואני אשמח לקחת פה חלק.

מוסי רז: האם יש לך עמדה בנושא הזה שעלה כאן לגבי המדיניות?

מוסי רז: זאת אומרת, זה שצריך לקבוע זה ברור, אבל לגבי הנושא הסביבתי.

רינה שפיר: כן.

רינה שפיר: כמו שאמרתי, אני בעד, אני חושבת שזה חשוב וחשוב לקחת את זה בחשבון.

רינה שפיר: אני אשתף עם זה פעולה באופן מלא.

רינה שפיר: לגבי כיצד נתחיל את ההשקעות, אני גם חושבת שזה עוד מוקדם כי זה חלק מהדיונים האם לעשות את הכל באמצעות תעודת סל אחת או יותר, ברור שכל עוד הכספים הם לא מאוד גדולים וההיקף של 1-1.5 מיליארד זה היקף נמוך לסדרי הגודל של הקרן, אז אני כן בעד להתחיל להשקיע באמצעות תעודות סל אלה או אחרות, אבל כל זה יבוא לדיון ויתקבלו החלטות.

רינה שפיר: אני גם חושבת שמאוד חשוב לעשות את כל ההכנות לפני כדי שבאותו יום שהקרן תוכל להתחיל לפעול, שלא נחכה לכל מיני דברים מנהלתיים וכל ההחלטות יתקבלו לפני.

רינה שפיר: שוב פעם, אני אשמח לקחת פה חלק פעיל.

מוסי רז: טוב, אני רואה שיש לקרן עתיד, אני רואה שנכנסו שני חברי כנסת מיש עתיד, אני מקבל אתכם בברכה, ח"כ ולדימיר בליאק וח"כ נירה שפק.

שרון רופא אופיר: יש לקרן גם הרבה מרץ ויש לקרן גם הרבה עבודה ויש לקרן בעיקר הרבה מה לעשות עבור ישראל ביתנו כי ישראל זה הבית של כולנו.

קריאה: שכחת להגיד שהקרן גם תיתן תקוה חדשה לאזרחי ישראל.

שרון רופא אופיר: אני בטוחה.

מוסי רז: נמצא איתנו גם נציג הציבור השני בוועדת ההשקעות פרופ' יגאל נוימן שהגיע לפה.

יגאל נוימן: תודה רבה.

יגאל נוימן: גם אני רוצה להצטרף למה שגב' שפיר אמרה, אני שמח להיות פה, שמח על המינוי ותודה על ההזמנה.

יגאל נוימן: אני רוצה להצטרף למה שנאמר קודם בכמה וכמה היבטים.

יגאל נוימן: אני חושב שסוף מעשה במחשבה תחילה וחשוב שאת כל הדברים הלוגיסטיים ואת כל ההכנות יעשו לפני שאפשר יהיה להתחיל להשקיע ברגע שנגיע למיליארד שקלים חלוטים כמו שאמר מר כצנלסון.

יגאל נוימן: אני חושב שחשוב שאת ההחלטות, את הדברים שאתם מביעים כאן לגבי הרצון של איך שההשקעות יתבצעו חשוב שאתם מביעים את זה עכשיו ואני בטוח, כפי שהחשב הכללי אמר, שהדיונים האלה יקרו ועוד לפני שהכסף יושקע ואני בטוח שברגע שהכסף יושקע, הוא יושקע בשום שכל אחרי שכל הדברים האלה נלקחו לידי ביטוי.

יגאל נוימן: אני בטוח שיימצא איזון מתאים בין כל הרצונות פה, כמו שנאמר, גם הרצון להשקיע בצורה שהיא אחראית חברתית לפי קריטריונים כאלה ואחרים של ESG, וגם להשיא את התשואה המיטבית לטווח ארוך עבור אזרחי ישראל.

מוסי רז: אז אתה בעצם אם הבנתי נכון את דבריך, אתה תומך בכך שתתקבל מדיניות כזאת של ESG של השקעה.

יגאל נוימן: אם אני שם עכשיו גם את הכובע האקדמי שלי וגם את הכובע של ניסיון פרקטי בניהול השקעות, אני חושב ש-ESG זו כותרת חשובה אבל צריך להחליט בדיוק מה עושים במסגרת ה-ESG.

מוסי רז: לגמרי.

מוסי רז: גם תראה, אנחנו יכולים לעסוק כאן ברמת הכותרות.

מוסי רז: בשביל זה יש ועדת השקעות, שיכולה לפרט את זה, אבל כפי שנוכחת, הנושא חשוב לנו.

יגאל נוימן: ברור שהנושא חשוב, מבחינתי אני חושב שהנושא הוא גם חשוב בשבילי, צריך להחליט מה בדיוק זה אומר.

יגאל נוימן: האם זה אומר, איך פורטים את זה לפרוטות, במה משקיעים ובמה לא משקיעים, אלה דברים שצריכים להכנס לדיונים והכל צריך להילקח לידי ביטוי.

יגאל נוימן: אני כן רוצה להגיד, כפי שאמרה הגברת בן צור קודם, שבשלב ראשון לפחות ככל שהקרן תהיה קטנה, סביר שהיא תשקיע במספר קטן יחסית של נכסים ובמסגרת הזאת היכולת לבדל ולבטא עדיפויות חברתיות כאלה ואחרות יותר מוגבלת.

יגאל נוימן: ברגע שנכנסים לפרטים יותר קטנים, ברגע שמשקיעים ביותר סוגים של נכסים, אפשר להביא לידי ביטוי עדיפויות חברתיות בצורה קלה יותר.

מוסי רז: הדיון הזה הוא דיון היכרות ואנחנו לוקחים בחשבון שוועדת ההשקעות טרם התכנסה, אני מקווה שתתכנס בהקדם, גם המועצה עוד לא קבעה כללים, אבל האם בעיניך הקרן צריכה להשקיע נאמר רק בתעודות סל או שהיא גם צריכה להשקיע בנכסים אחרים, נכסים פיזיים גם?

מוסי רז: לא יודע.

יגאל נוימן: אני חושב, כמו שאמרנו קודם, בשלב הזה השאלה הזאת מוקדמת מדי.

יגאל נוימן: אני כן אגיד שהמדיניות לגבי הדבר הזה כנראה שתשתנה עם הזמן, ככל שיהיו לקרן יותר נכסים.

יגאל נוימן: מה שסביר לעשות נניח כשהקרן תהיה בת 3 מיליארד שקלים, שונה מאשר מה שסביר לעשות כשהקרן תהיה בת 30 מיליארד שקלים.

יגאל נוימן: בלי שאני יודע, אני אפילו לא ראיתי תחזית של ה-cash flow לתוך הקרן בשלב הזה.

מוסי רז: אנחנו ראינו תחזיות שונות ומשונות וגם מעודכנות, אבל כמה הן נכונות נדע בעתיד.

מוסי רז: אבל אנחנו כוועדה ראינו.

יגאל נוימן: אני חושב שהשאלה היא נכונה, היא פשוט מוקדמת.

מוסי רז: בסדר, אמרתי שכל שאלה שתאמרו שהיא מוקדמת, בעיני זה טוב ששאלתי, זה עדיף מאשר שתגידו לי שמאוחר מדי.

מוסי רז: חברי הכנסת אתם רוצים להתבטא?

מוסי רז: בבקשה ח"כ נירה שפק.

נירה שפק: אני רוצה לומר כמה דברים.

נירה שפק: קודם כל אני מברכת.

נירה שפק: ולדימיר ואני מגיעים לכאן, ולדימיר הוא מרכז הקואליציה בוועדת הכספים ואני חברה בוועדת הכספים ובשבילנו אחרי שעברנו על כל נושא קרן העושר למען אזרחי מדינת ישראל, בשבילי זה לבוא לכאן ולראות איך זה מתקדם, איך זה יוצא משולחן ועדת הכספים ואיך אנחנו לא מגיעים למצב שבו, אני התחלתי את המעגל הזה עם דו" ועדת שישינסקי, עם היישום של מה קורה עם המשאבים שלנו ומה מגיע לציבור, וכשאני רואה דו"ח שעשו, כשהתחילו לגבות את הכסף ב-2011 ואנחנו רואים שהתחזית הייתה אז שעד 2019 יהיו 7 מיליארד, ובפתחה של ועדת הכספים בממשלה הנוכחית אנחנו רואים שרק 0.741 מיליארד בכלל, אפילו לא הגענו למיליארד של לצבור בקרן, ומתוך זה בכלל חצי מזה במשא ומתן וכאלה, אז איפה אזרחי מדינת ישראל.

מוסי רז: לא, אבל יש עדכון לנתונים האלה.

נירה שפק: כן, אני אומרת שכך פתחנו.

נירה שפק: אני שמחה שיש כאן החלטה מאוד חכמה, מאוד נכונה למען כולנו לבוא ולעשות.

נירה שפק: אני חושבת שגם בהקשר לשאלה ששאלת, רציתי מאוד לדעת אם הוועדה גם תעסוק ותתווך בין המדיניות הממשלתית לבין הקרן כי אחת השאלות ששאלת זו שאלה ששאלתי את עצמי והתייעצתי עם ח"כ ולדימיר, מעבר לזה שהוא חבר מפלגה שלי הוא גם רואה חשבון, הוא מומחה בתחום.

נירה שפק: אם אני משווה את זה למשפחה, כשאני בבית שלי מנהלת את התקציב ואיפה משקיעים, אני אומרת לילדה שלי, יש לי נכד מהמם ואני אומרת לה 'את הביטוח הלאומי של הילד, הרי את תתני לו את זה עד גיל 20, 25, תשקיעי, תתני סיכון, זה לטווח ארוך'.

נירה שפק: אני שואלת אם המדינה באה לחברי הקרן ואמרה להם, אני סתם אתן אחוזים, '1/3 אנחנו רוצים שיהיה לו מיצוי בתקופה קצרה של עד חמש שנים, 1/3 אנחנו רוצים לפרויקטים של עד 20 שנה'.

נירה שפק: אני חושבת שברגע שמגדירים את היעדים האלה, מזה נגזרת השאלה באיזו רמת סיכון אני יכולה לעשות, ואני חושבת שזו אמירה שלא הוועדה צריכה להחליט עליה אלא ברמה המדינית צריכים להחליט עליה.

נירה שפק: השאלה שלי היא שאלה פתוחה כי אין לי מושג האם באמת השלב הזה נעשה לפני שיורדים ל- - -

מוסי רז: אז אני אמסור את העדכון.

מוסי רז: בעצם הייתה ישיבה ראשונה של מועצת הקרן שהם עוד לא התייחסו בכלל לסוגיה הזו, וועדת ההשקעות טרם התכנסה.

מוסי רז: אבל ודאי אפילו הגישה בוועדה עד לרגע כניסתך הייתה שאנחנו לא רואים את עצמנו המומחים שצריכים להגיד להם מה רמת הסיכון של ההשקעות שהם צריכים לקחת.

נירה שפק: סליחה, אני אבהיר את עצמי.

נירה שפק: כשאני הולכת ליועץ השקעות הוא לא אומר לי 'רמת סיכון' הוא אומר לי 'ספרי לי על עצמך, ספרי לי מה את רוצה לעשות עם הכסף, מה האפיון'.

נירה שפק: המדינה צריכה להגיד להם 'תשמעו, את הכסף הזה אני מייעדת ל-1, 2, 3, 4, לטווח ארוך קצר ובינוני' ואז הם יציעו תכנית תואמת.

נירה שפק: תקנו אותי אם אני טועה.

נירה שפק: ד"ר רוני הלמן, אני מדברת שטויות או ש-?

מוסי רז: המדינה חוקקה חוק שהוא מאוד ברור.

רוני הלמן: לא, אבל פה למשל אם אפשר להעיר, בגלל השיקול הזה אני חושב שהקרן לא צריכה להשקיע בגז כי למדינה יש הרבה גז.

רוני הלמן: אז למה גם לקחת את הכספים האלה ולהשקיע בגז טבעי.

רוני הלמן: זה כאילו המדינה הולכת, מתייעצת, זה מה שיש לי היום, אז לא הגיוני להוסיף ולהשקיע בגז כי יש לנו הרבה.

נירה שפק: בגלל זה אתם אנשי המקצוע ואנחנו מכתיבי המדיניות.

מוסי רז: יש לך בית בכפר עזה, אל תקנה גם בית בכרם שלום.

נירה שפק: אני גאה בבית בכפר עזה.

מוסי רז: לא, בסדר, תפזרי את ה-.

מוסי רז: אבל מה שצריך להבהיר ח"כ שפק, זה שמדובר פה על השקעה לטווח רחוק.

מוסי רז: המדינה לא קבעה מתי יהיה שימוש בהשקעה הזאת.

מוסי רז: יש דבר אחד שהיא כן קבעה, שבכל שנה, אני אומר את זה בצורה לא מדויקת כדי לא לסבך בניסוחים, יועברו 3.5% משווי הקרן לתקציב המדינה.

מוסי רז: בשנים הראשונות זה סכום מגוחך, 35 מיליון שקל, 40 מיליון שקל, 42 אם יש שם 1.2 מיליארד, זה סכום מגוחך.

מוסי רז: זה יגדל, זה אף פעם לא יהיה משהו, גם אם הקרן תגיע ל-100 מיליארד אז זה יהיה 3.5 מיליארד בשיא.

מוסי רז: אבל זה מה שקבעה המדינה.

מוסי רז: היא לא קבעה לכמה שנים זה.

נירה שפק: אני חושבת ששווה לחשוב על זה עוד.

נירה שפק: זה הגיוני - - -

מוסי רז: זה לחקיקה אם כן.

נירה שפק: כן, אני אומרת שזה לנו, זה לא לוועדה.

אמיר כצנלסון: אם יורשה לי להגיד, כפי שהחוק מגדיר כרגע אין איזו שהיא חלוקה כזאת או אחרת, ואני חושב שכל חלוקה כזאת במיוחד ככל שתיקבע בחקיקה, עלולה רק להגביל ולסנדל את חברי ועדת ההשקעות וחברי המועצה בלקיחת ההחלטות שהם חושבים שהן הכי טובות והכי כדאיות לטובת הקרן, לכן אני בדעתי האישית לא הייתי ממליץ על דבר כזה, לכך מינינו מועצה ולכך מינינו ועדת השקעות, שהם ייקחו את ההחלטות.

מוסי רז: אני חייב להגיד שאני מסכים.

נירה שפק: אתה אומר שהדבר היחיד שהגדירו זה את האחוזים האלה שייכנסו לתקציב המדינה כל פעם.

אמיר כצנלסון: כן.

אמיר כצנלסון: וזה גם לאישור המועצה וכמובן זה לא משהו שקורה באופן אוטומטי.

נעמה לזימי: אני כן רוצה שוב, ואני מצטערת על העניין אבל אני כן רוצה שוב להדגיש פה שיש את טובת הקרן שאמרת, ואני לא בטוחה שתמיד זה בקורלציה לטובת המדינה.

אמיר כצנלסון: טובת הקרן, אני מדבר על טובת המדינה.

נעמה לזימי: לא, אני אגיד למה לא.

נעמה לזימי: כי טובת הקרן היא איך ממקסמים ומה באמת מביאים בתוצאה מבחינת תשואה והכל.

נעמה לזימי: ואני מדגישה שהאחריות שלנו פה מולכם היא גם להגיד מה אנחנו משאירים לדורות הבאים ולכן איפה אנחנו משקיעים בהקשר של כלכלה בת קיימא זה מאוד משמעותי.

נעמה לזימי: אז אני חושבת שפה הדיאלוג הזה, לאו דווקא אם אכן כמו שמוסי הציע תהיה היוועצות שאני חושבת שזה רעיון מעולה, אבל גם אם לא תהיה, אנחנו פה - - -

מוסי רז: זו ההיוועצות.

מוסי רז: עכשיו.

מוסי רז: ויהיו עוד כאלה.

נעמה לזימי: כן.

נעמה לזימי: זה חשוב להגיד, אנחנו צריכים להיות פה על המשמר, עם כל זה שאני מסכימה עם שרון שזה מעמד מרגש, היא אמרה וצדקה, שצריך רגע לעצור.

נעמה לזימי: את אמרת בצדק ואני ישר באתי ואמרתי.

נעמה לזימי: שרון צודקת.

נעמה לזימי: נעשה כאן משהו שלא עשו שמונה שנים.

נעמה לזימי: זה לחלוטין משהו שהממשלה הזו יכולה להתגאות, ממש, לא ייאמן.

נעמה לזימי: ואני תמיד באה עם החרדות של עד שזה קורה מה עושים.

נעמה לזימי: אז כאן המקום גם למדיניות שצריכה להתכתב גם עם התפיסות של העולם החדש, שנגמלים מתעשייה מזהמת.

מוסי רז: כן.

מוסי רז: ח"כ בליאק בבקשה.

ולדימיר בליאק: תודה אדוני.

ולדימיר בליאק: אני אתייחס בקצרה.

ולדימיר בליאק: כפי שנירה אמרה, היה לנו חלק משמעותי אולי גם אחרי בגיבוש החוק שהעברנו לפני מספר חודשים גם לנירה גם לנעמה כמובן וגם לך אדוני.

ולדימיר בליאק: וגם אם הכסף היום שנגבה על ידי רשות המסים שזה 75% מהשומה שבוויכוח הוא לא יגיע ישירות לקרן, הוא יגיע לקרן הביניים, אין ספק שאחרי אישור החוק יש היום לחברות אינסנטיב הרבה יותר משמעותי להגיע להסכמות עם רשות המסים ואין לי ספק שזה גם ישפיע על גודל המשאבים בקרן.

ולדימיר בליאק: אני חייב להגיד שהיו לי הרבה הפתעות בשנה שאני נמצא בכנסת, אבל כשמצאתי שבקרן העושר יש 741 מיליון שקלים שרק חלק מזה הוא חלוט, זו הייתה אחת ההפתעות הגדולות שחוויתי, אבל כפי שנעמה אמרה, אני חושב שאם אנחנו מדברים על ממשלת השינוי זה אחד השינויים הגדולים הכי משמעותיים שהצלחנו להעביר פה בשבעה החודשים מאז הקמת הקואליציה.

ולדימיר בליאק: התייחסות במשפט לשיקולי ההשקעה כי אנחנו לא צריכים להתערב בשיקולי המועצה, אבל הפיקוח הפרלמנטרי זה בהחלט עלינו.

ולדימיר בליאק: ושוב, אני רוצה לברך אותך גם על הקמת הוועדה הזו והפעילות שלה, זה דבר מאוד חשוב למען כלכלת ישראל, אזרחי ישראל, שינוי מאוד גדול.

ולדימיר בליאק: תודה.

מוסי רז: תודה.

מוסי רז: פרופ' נוימן בבקשה.

יגאל נוימן: רציתי הערה קטנה אולי טיפה נוקדנית, וזה לגבי ה-3.5% שיוצאים מהקרן וחוזרים לאוצר המדינה.

מוסי רז: שזה דווקא הוועדה מחליטה ולא אתם.

יגאל נוימן: לדעתי זה החוק מחליט.

מוסי רז: החוק אומר שהוועדה מחליטה לאן.

יגאל נוימן: לא, זה בסדר.

יגאל נוימן: אני רק רציתי להגיד שזה 3.5% בעשר השנים הראשונות לפעילות הקרן, אחרי זה זה ממוצע - - -

מוסי רז: ממוצע של הפירות.

מוסי רז: כן, זה הרעיון, שהפירות הולכים לתקציב המדינה.

יגאל נוימן: זה יכול להיות הרבה יותר מ-3% וגם יכול להיות פחות מ-3%, לפי המצב בשוק.

מוסי רז: נכון.

מוסי רז: אמרתי שאני אומר דבר לא מדויק כדי לא להלאות.

מוסי רז: אתה צודק, אתה אמרת את הדבר המדויק, בעשר השנים הקרובות זה 3.5%.

מוסי רז: עד אז אני כבר לא אהיה פה.

נירה שפק: אני נורא מסכימה עם ההתייחסות שזה יכול להיות יותר, ואני מאוד מצפה מכם שזה לא יהיה פחות, שתשקיעו בצורה נבונה.

יגאל נוימן: אנחנו נעשה את הכי טוב שאנחנו יכולים אבל בסופו של דבר זה גם תלוי בקלפים שאנחנו מקבלים.

מוסי רז: ברור.

מוסי רז: גב' רינה שפיר, חברת ועדת ההשקעות נציגת הציבור בוועדת ההשקעות.

רינה שפיר: רציתי להתייחס לשאלה שעלתה פה לגבי תיאבון הסיכון, האם ההשקעה היא לטווח בינוני או ארוך.

רינה שפיר: קרנות מהסוג הזה וגם כאן לפי החוק ההשקעה היא לטווח ארוך.

רינה שפיר: ההתייחסות צריכה להיות כזאת.

רינה שפיר: אם אנחנו מסתכלים על קרנות עושר שקיימות בעולם, מרבית ההשקעות שלהן הן במניות, למשל הקרן הנורבגית משקיעה למעלה מ-70% במניות וזה אומר שהתנודתיות בקרנות האלה מאוד גבוהה ולזה צריך לצפות ולא להיבהל, אחרת אנחנו נשקיע באגרות חוב בתשואה של אפס וזה מה שהמדינה תקבל.

רינה שפיר: אז כשאתם אומרים שאתם מצפים לפחות ל-3.5% אבל לא פחות, זה לא קיים במציאות.

רינה שפיר: יהיו שנים מאוד טובות כמו שהייתה שנת 2021, עם תשואות פנומנליות, ויהיו שנים שאנחנו נפסיד וזה יכול להגיע גם להפסדים ניכרים, וחייבים להיות מוכנים לזה ולא להפעיל לחצים ולצעוק 'הצילו' כי אחרת זה פשוט יפגע באותן תשואות לטווח הארוך.

מוסי רז: בהחלט.

מוסי רז: אני מסכים איתך לגבי זה.

מוסי רז: אני רוצה לסכם אלא אם כן מישהו מחברי הכנסת רוצה להוסיף.

מוסי רז: אז אני רוצה להגיד, קודם כל זו פגישת היכרות - - -

נירה שפק: סליחה שאני מפסיקה אותך, רק למשפט אחד.

נירה שפק: איך הציבור מונגש לו לא ברמת פרופסורים, שגם פה חלק איבדתי, שהציבור יהיה לו, אחת הבעיות זו השקיפות, איך מייצרים בוועדה הזאת שייצא מדי פעם לציבור שקיפות שידעו מה עושים בשבילם, זה לא פחות חשוב.

מוסי רז: אני חושב שאנחנו עושים את זה, גם בעזרת המסים שמאז ההקמה מחדש של הוועדה הזו מפרסמת כמעט מדי חודש-חודשיים את המצב, יש לנו את בעיית המקדמות.

מוסי רז: יש כ-1.2 מיליארד שקל אבל הם עדיין לא מחולטים ואז פתאום נשמע עוד חודשיים שכבר יש 1.4 מיליארד, אבל זה לא יהיה באמת 1.4, אלא באמת ברגע שיהיה את החילוט, אנחנו מקווים שזה יהיה ביוני או ביולי, אז כנראה שזה על סכום של בערך 1.2 מיליארד שקל, אולי טיפה פחות או טיפה יותר.

מוסי רז: וגם כפי שהציגה גב' בן צור בתחילת הדרך, ועדת ההשקעות והמועצה ידווחו, למעשה ועדת ההשקעות אם אני זוכר נכון אחת לשלושה חודשים, המועצה אחת לשנה.

מוסי רז: ואנחנו נדאג להעביר את הדברים האלה לציבור.

מוסי רז: אני חושב שחשוב מאוד לזכור את מה שאמרה גב' שפיר.

מוסי רז: כשמסתכלים על השקעות מהסוג הזה בתדירות יותר מדי גבוהה, זה עלול מאוד להטעות.

מוסי רז: אפשר להגיד לציבור 'תסתכלו כל יום' וביום אחד פתאום המיליארד האלה מפסדים 50 מיליון וביום אחרי הם מרוויחים 60 מיליון, זה לטמטם את הציבור.

מוסי רז: צריך להיזהר מהסתכלות, אגב, בדיוק כמו החסכונות שלנו לפנסיה וכולי.

מוסי רז: אנחנו צריכים טיפה להיזהר מהדבר הזה.

מוסי רז: אני רוצה לסכם.

מוסי רז: ראשית, זו פגישה ראשונה למעשה עם חברי המועצה הנבחרים, גם לאחר הכינוס הראשון שלכם, ועם מזכיר המועצה שגם לו אנחנו מאחלים בהצלחה, ועם חברי ועדת ההשקעות.

מוסי רז: אני חושב שהשיח הזה חשוב ושני הצדדים שמעו שזה חשוב מאוד, ואני מקווה שלאורך כל התקופה יהיה שיח וגם אם יהיו חילוקי דעות, ובטח יהיו חילוקי דעות, השיח הזה יתקיים.

מוסי רז: אני חושב שטוב יהיה אם את חילוקי הדעות תמיד נפתור בשיח.

מוסי רז: אני מקווה שהמועצה תתכנס בהקדם לישיבה נוספת שבה יאושר תקציב הניהול שלה.

מוסי רז: מה זה אומר, רואה חשבון, עורך דין, כל תקציב הניהול של המועצה יאושר על מנת שנהיה במצב שאנחנו יודעים כמה ההוצאות האלה ב-2022 ושתקציב כזה יאושר כל שנה על ידי המועצה ויובא לידיעתנו ולידיעת הציבור.

מוסי רז: דבר שלישי, אני חושב שחשוב מאוד שוועדת ההשקעות תשב בהקדם לישיבה ראשונה על מנת להיערך לרגע שבו תהיה אפשרות להשתמש בכסף על מנת שלא נפסיד תשואה, שביום שיהיה את הכסף נוכל לשבת.

מוסי רז: נושא רביעי, אני באופן אישי חושב ואני חושב שזו גם דעת הרוב בוועדה, אם אני מתרשם נכון, שלא בחרנו מומחים בשביל לנהל במקומם.

מוסי רז: אנחנו לא מומחים בתחום הזה, כל אחד מאיתנו מנהל אמנם כסף אבל לא בסכומים כאלה.

מוסי רז: שאלת הסיכון ואיך ובמה וכמה לפצל את ההשקעות לגמרי בסמכותה של ועדת ההשקעות עם פיקוח של המועצה וכמובן דיווח, זה יעניין אותנו מאוד לדעת, אבל אנחנו לא הולכים לעשות את זה במקום המומחים.

מוסי רז: בשביל זה יש כאן מומחיות ומומחים שאנחנו לא הולכים לעשות את זה במקומם.

מוסי רז: מה שכמובן צריך לדעת שזו השקעה לטווח ארוך, מזה לגזור את המדיניות.

מוסי רז: זו לא השקעה שבשנה הבאה המדינה אומרת לכם 'תחזירו את המיליארד הזה'.

מוסי רז: זו השקעה לטווח ארוך ואפילו ארוך מאוד.

מוסי רז: הסעיף האחרון, הוועדה השמיעה את דעתה בנושא של ההכרח להשקיע בהשקעות אחראיות תוך קביעת קוד אתי שלא משקיעים בדלקים פוסיליים וכלי נשק, ואנחנו מקווים שהדבר הזה יתקבל בהידברות בין הצדדים, ונאמר פה, תמיד כמובן שמורה לכנסת הזכות לחוקק.

מוסי רז: אגב, זה נכון על כל דבר אבל אני לא חושב שיהיה נכון לבוא ולחוקק, אלא שההידברות הזו תמשיך.

מוסי רז: תודה לכם על ההשתתפות ובהצלחה.